**Küldöttgyűlési választások**

Az ELTE BGGyK HÖK Ellenőrző Bizottságának elnöke küldöttgyűlési választást ír ki, melynek során az ELTE BGGyK HÖK küldöttgyűlési tagjai kerülnek megválasztásra.

**A Küldöttgyűlés feladat- és hatásköre az ELTE BGGyK HÖK Alapszabályának értelmében:**

(1) A Hallgatói Önkormányzat legfőbb döntéshozó szerve a Küldöttgyűlés, amely dönthet minden olyan ügyben, amelyet jelen Alapszabály, jogszabály, egyetemi szabályzat vagy egyedi döntés az Önkormányzat hatáskörébe utal. Ezen túlmenően az – Ellenőrző Bizottságot leszámítva – az Önkormányzat bármely testülete, tisztségviselője, illetve az Önkormányzatban egyéb feladatokat ellátó személyek által meghozott döntést megváltoztathat, amennyiben jelen Alapszabály másként nem rendelkezik.

(2) A Küldöttgyűlés hatáskörébe tartozik

1. az elnököt, valamint a 28-30. §-ban meghatározott tisztségviselőket kivéve az Önkormányzat tisztségviselőinek megválasztása, valamint az elnököt kivéve az Önkormányzat minden tisztségviselőjének visszahívása;
2. döntés az Önkormányzat tisztségviselőivel szembeni konstruktív bizalmatlansági indítványról;
3. az Önkormányzat tisztségviselőinek beszámoltatása;
4. az Önkormányzat Alapszabályának és egyéb szabályzatainak elfogadása, módosítása, hatályon kívül helyezése;
5. az Önkormányzat éves költségvetésének felosztását célzó elvek és módszerek meghatározása, az éves költségvetési tervezet elfogadása, az előző évi költségvetés végrehajtásáról szóló beszámoló elfogadása;
6. az Önkormányzat tisztségviselői havi ösztöndíjának megállapítása;
7. az Önkormányzat ELTE HÖK küldöttgyűlési delegáltjainak kinevezése, beszámoltatása és visszahívása;
8. döntési, véleményezési, egyetértési, javaslattevő, ellenőrzési és delegálási jog gyakorlása minden olyan ügyben, melyet jogszabály, jelen Alapszabály valamint bármely egyetemi szabályzat, egyedi aktus a Küldöttgyűlés hatáskörébe utal.

(3) A 4. § (2) bekezdés b), c), d), e), g) pontokban meghatározott hatáskörök, illetve a 4. § (2) bekezdés a) pontja alapján az Ellenőrző Bizottság tagjainak megválasztása minden esetben a Küldöttgyűlés kizárólagos hatáskörébe tartoznak, a Küldöttgyűlés további hatásköreit az Önkormányzat egyéb testületeire, illetve tisztségviselőjére átruházhatja. Az átruházott hatáskörben végzett feladatokról a hatáskör gyakorlásával megbízott testület vagy tisztségviselő a Küldöttgyűlésnek beszámolni köteles.

**A küldöttgyűlés tagjai az ELTE BGGyK HÖK Alapszabályának értelmében:**

A Küldöttgyűlés tagjai között az új Alapszabály értelmében megkülönböztetünk rendes- és póttagokat, akiket a hallgatók közvetlenül választanak.˙Az Önkormányzat elnökét leszámítva a rendes tagok különböző számban, különböző választási körzetekből kerülnek ki:

A Küldöttgyűlés rendes tagjai

a) az Önkormányzat elnöke;

b) négy rendes küldöttgyűlési tagot választanak maguk közül

ba) a Kar egy vagy kettő képzési időszakra regisztrált nappali tagozatos gyógypedagógia szakos hallgatói,

bb) a Kar három vagy négy képzési időszakra regisztrált nappali tagozatos gyógypedagógia szakos hallgatói,

bc) a Kar öt vagy hat képzési időszakra regisztrált nappali tagozatos gyógypedagógia szakos hallgatói,

bd) a Kar hét vagy nyolc képzési időszakra regisztrált nappali tagozatos gyógypedagógia szakos hallgatói;

c) kettő rendes küldöttgyűlési tagot választanak maguk közül

ca) a gyógypedagógus alapképzés levelező képzési körzet hallgatói,

cb) a gyógypedagógus mesterképzés nappali és levelező képzési körzet hallgatói.

**Jelöltállítási időszak:**

Az ELTE BGGyK HÖK Küldöttgyűlése az ELTE BGGyK HÖK legfőbb döntéshozó szerve, amelynek tagjait a hallgatók közvetlenül választják. Minden hallgató egyaránt választó és választható.

A szavazást jelöltállítási időszak előzi meg. A jelöltállítás időszakában minden hallgató egy jelölést adhat le saját magára vagy hallgatótársára, melyben szerepel a jelölt neve, email címe, képzési szintje (alap-, mester- vagy továbbképzés), tagozata (nappali/levelező), illetve az, hogy hányadik aktív félévét tölti a Karon. A jelölést elektronikus formában az eb@barczihok.elte.hu címre kell eljuttatni.

Jelöltállítási időszak lezárása: **2015. március 19., 23 óra 59 perc**.

A jelöltállítási időszakot, szükség esetén az ELTE BGGyK HÖK Ellenőrző Bizottságának elnöke meghosszabbíthatja.

**Szavazás:**

A küldöttgyűlési tagokat a hallgatók közvetlen úton választják, mely az elnökválasztással egybekötve, elektronikus felületen kerül megvalósításra.

A jelöltállítási időszak lezárultát követően a szavazás 14 napon belül indul, és legalább 7, legfeljebb 14 napot biztosított rá.

Budapest, 2015. március 10.

Zatykó Nóra s.k.

ELTE BGGyK HÖK

Ellenőrző Bizottság

elnök